Liv Holm Andersen (RV), 2012-11-28:
L 84 er et lovforslag, som gør mig meget glad, for med det lovforslag undtager vi flygtninge fra optjeningsprincippet for børneydelser – et optjeningsprincip, som for flygtninge aldrig burde have været der.
Helt konkret gør lovforslaget, at flygtninge får fuld børne- og ungeydelse og børnetilskud fra den dag, de har fået opholdstilladelse.
Det er måske det, Dansk Folkepartis ordfører vil kategorisere som integrationspolitik, og det kan vi for min skyld sagtens kalde det, men pointen for de tre regeringspartier er sådan set den, at netop integrationspolitik faktisk er socialpolitik.
Så når børnebidrag er velfærdspolitik eller socialpolitik for resten af danskerne, er det også velfærdspolitik eller socialpolitik for vores flygtningemedborgere.
For mig og for Radikale Venstre var det at lade optjeningsprincippet omfatte flygtninge helt utilstedeligt, for flygtninge er netop mennesker, som ikke selv vælger at rejse og forlade deres land, og som allerede står i en svær situation og skal etablere sig i et nyt samfund.
På den måde hører en urimelig forskelsbehandling altså op med det her lovforslag, og der er faktisk ikke ret meget andet at sige fra radikal side end: Hurra for det!
Vi er virkelig glade og kan i den grad bakke op om den del af lovforslaget.
Samtidig sørger lovforslaget også for, at selvvalgt enlige får ret til det særlige børnetilskud igen, og det er igen på lige fod med andre eneforsørgere, og derved hører en anden forskelsbehandling op.
For de ting, der er påkrævet for at varetage et barn, bliver jo ikke billigere af, at man selv har valgt at være enlig.
Ordningen udvides i samme ombæring, sådan at enlige adoptanter også er med.
Den del kan Radikale Venstre også bakke op om.
Sluttelig ændres der, som andre ordførere også har redegjort for, på optjeningsprincippet til børneydelser, sådan at bopælsperioder i Grønland og på Færøerne også tælles med.
Det anser vi i Radikale Venstre som fair, vi anser det for at give mest mening i forhold til rigsfællesskabet, og så er det også de samme betingelser, som gælder, når man skal optjene folkepension og førtidspension, så det kan Radikale Venstre ligeledes støtte.
Dermed kan Radikale Venstre støtte hele L 84 og tilmed med glæde.
Lovforslaget omhandler helt kort to ting: tilskud til tandpleje for personer på de laveste ydelser efter lov om aktiv socialpolitik samt bedre muligheder for, at kommunerne på flere måder kan hjælpe deres udsættelsestruede lejere bedre.
Vi er i det hele taget glade for, at man med det her lovforslag netop prioriterer i vores sociale midler og udvælger at hjælpe dem, hvor skoen trykker mest.
Det samme er tilfældet med lovforslagets anden del, hvormed ønsket er at give udsættelsestruede lejere bedre forhold.
Det gøres ved at give kommunerne tilstrækkelige værktøjer, give kommunerne de værktøjer, som kommunerne har bedt om i forhold til at hjælpe de her mennesker.
Det handler om, at kommunerne får mulighed for at yde hjælp til huslejebetaling i en begrænset periode naturligvis, men med det formål at forebygge udsættelser, for somme tider handler det for de her mennesker om at få lidt luft og komme ovenpå, få noget rådgivning, få hjælp til at sikre, at de har fået deres boligstøtte, eller om bare at få orden i økonomien.
Her synes jeg, det er godt, at kommunerne i en begrænset periode kan hjælpe med så at sige at købe tid, at købe ro, også fordi en udsættelse, og hvad deraf følger af genhusning osv., kan tære rigtig meget på et kommunalt budget.
Samtidig skal boligorganisationerne underrette kommunerne tidligere, og kommunerne forpligtes til at afholde opfølgningssamtaler med de anviste borgere.
Der lægges op til, at det er fællesskabets ansvar at løfte de borgere, som er udsættelsestruede og på den ene eller anden måde ikke kan få det med at betale deres husleje til at hænge sammen.
Det er klart, at for Radikale Venstre handler det først og fremmest om at løse de grundlæggende problemer, som ofte er meget mere og måske noget helt andet end det ikke at kunne få sin økonomi til at hænge sammen.
Der gjorde vi nogle gode ting, som det også fra flere ordføreres side er blevet nævnt, i satspuljeregi sidste år, men i Radikale Venstre har vi det bare sådan, at hvis en huslejebetaling eller et par stykker kan forhindre en i forvejen udsat familie i at blive sat ud af deres bolig, er vi altså ikke i tvivl om, at så er det det, vi skal gøre.
Radikale Venstre ser således positivt på de ekstra tilskud til tandpleje for dem med de laveste indkomster, ligesom vi er glade for, at der sættes fokus på udsættelser af lejere.
Derfor kan Radikale Venstre også støtte L 85.